CELEX: 62019CN0248
Language: mt
Date: 2019-03-20 00:00:00
Title: Kawża C-248/19: Rikors ippreżentat fl-20 ta’ Marzu 2019 — Il-Kummissjoni Ewropea vs Ir-Repubblika ta’ Ċipru

24.6.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 213/10
            
         
      Rikors ippreżentat fl-20 ta’ Marzu 2019 — Il-Kummissjoni Ewropea vs Ir-Repubblika ta’ Ċipru
      (Kawża C-248/19)
      (2019/C 213/10)
      Lingwa tal-kawża: il-Grieg
      
         Partijiet
      
      
         Rikorrenti: Il-Kummissjoni Ewropea (rappreżentanti: D. Triantafyllou u E. Manhaeve)
      
         Konvenuta: Ir-Repubblika ta’ Ċipru
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tikkonstata li:
                  
                              —
                           
                           
                              billi ma stabbilietx sistema ta’ ġbir fil-31 agglomerazzjoni (Aradippou, Ipsonas, Dali, Varoklini, Deryneia, Sotira, Xylofagou, Pervolia, Kolossi, Poli Chrysochous, Leivadia, Dromolaxia, Pera Chorio-Nisou, Liopetri, Avgorou, Paliometocho, Kiti, Frenaros, Ormideia, Kokkinotrimithia, Trachoni, Episkopi, Xylotympou, Pano Polemidia, Pyla, Lympia, Parekklisia, Kakopetria, Achna, Meneou u Pyrgos), skont l-Artikolu 3 u l-Anness I, Punt A tad-Direttiva 91/271/KEE (1), u
                           
                        
                              —
                           
                           
                              billi ma assigurtatx illi fl-agglomerazzjonijiet iċċitati iktar ’il fuq, l-ilma urban mormi li jidħol fis-sistemi ta’ ġbir jiġi, qabel ma jintrema, suġġett għal trattament sekondarju jew għal trattament ekwivalenti, skont l-Artikoli 4, 10 u 15 u l-Anness I, punti B u D, id-Direttiva 91/271/KEE,
                              ir-Repubblika ta’ Ċipru naqset milli twettaq l-obbligi tagħha abbażi tal-Artikoli 3, 4, 10 u 15 u tal-Anness I tad-Direttiva 91/271/KEE dwar it-trattament ta’ l-ilma urban mormi;
                           
                        
            
                  —
               
               
                  tikkundanna lir-Repubblika ta’ Ċipru għall-ispejjeż.
               
            
         Motivi u argumenti prinċipali
      
      
                  1.
               
               
                  Fl-assenza ta’ sistema ta’ ġbir integrata u operattiva, ir-Repubblika ta’ Ċipru ma osservatx it-terminu tal-31 ta’ Diċembru 2012 stabbilit mid-Direttiva 91/271/KEE dwar it-trattament ta’ l-ilma urban mormi (kif pprorogata permezz tat-Trattat ta’ Adeżjoni ta’ Ċipru mal-Unjoni Ewropea) f’erba’ agglomerazzjonijiet li l-abitanti ekwivalenti tagħhom huma superjuri għal 10 000 f’dak li jikkonċerna l-ġbir (Artikolu 3) u, għaldaqstant, it-trattament sekondarju tal-ilma mormi (Artikolu 4) kif ukoll l-infrastruttura u s-sorveljanza marbuta ma’ dan it-trattament (Artikoli 10 u 15).
               
            
                  2.
               
               
                  Fl-assenza ta’ sistema ta’ ġbir integrata u operattiva, ir-Repubblika ta’ Ċipru ma osservats it-terminu tal-31 ta’ Diċembru 2012 stabbilit mid-Direttiva 91/271/KEE dwar it-trattament ta’ l-ilma urban mormi (kif pprorogata permezz tat-Trattat ta’ Adeżjoni ta’ Ċipru mal-Unjoni Ewropea) f’27 agglomerazzjoni li l-abitanti ekwivalenti tagħhom huma bejn 2 000 u 10 000 f’dak li jikkonċerna l-ġbir (Artikolu 3) u, għaldaqstant, it-trattament sekondarju tal-ilma mormi (Artikolu 4) kif ukoll l-infrastruttura u s-sorveljanza marbuta ma’ dan it-trattament (Artikoli 10 u 15).
               
            
         (1)  Direttiva tal-Kunsill tal-21 ta’ Mejju 1991 dwar it-trattament ta’ l-ilma urban mormi (ĠU Edizzjoni Speċjali bil-Malti: Kapitolu 15, Vol. 2, p. 26).